Meghalt Ilcsi néni
Meghalt a kozmetikumairól híres Molnár Dánielné, azaz Ilcsi néni, a Ilcsi Szépítő Füvek Kft. alapítója - közölte a szakember fia a társaság Facebook-oldalán.
"Gyászol a hazai és nemzetközi kozmetikus társadalom. Munkásságának 55., életének 87. évében elhunyt édesanyám, Molnár Dánielné, mindenki Ilcsi nénije" - közölte Molnár Ferenc, az Ilcsi néniként ismert kozmetikus fia a Facebookon.

"Varázslatos személyében az utolsó polihisztorok egyike távozott, aki egész életében a magyar és nemzetközi kozmetikusi tudás, és a nevével fémjelzett Ilcsi natúr kozmetikumok fejlesztéséért dolgozott. Életét számtalan kitüntetés, elismerés, díj és a kozmetikusok és vendégeik szeretete övezte. Temetéséről később intézkedünk" - tette hozzá.

Ilcsi néni termékeit itthon és külföldön az 1984-ben alapított Ilcsi Szépítő Füvek Kft. forgalmazza. Honlapja szerint a cég 30 főt foglalkoztat és 140 féle professzionális natúrkozmetikumot készít kozmetikusok részére, gyógynövényekből, zöldségekből és gyümölcsökből.

Molnár Dánielnét 1999-ben Magyar Köztársasági Érdemrend Kiskeresztjével tüntette ki Göncz Árpád köztársasági elnök „a gyógynövények kozmetikai alkalmazásának elterjesztése és népszerűsítése érdekében végzett tevékenységéért, eredményes, és sokaknak örömet szerző magánvállalkozói munkájáért”.
Ilcsi néni Ilcsi Szépítő Füvek Kft. Ilcsi Szépítő Füvek